31. schôdza NR SR - 7.deň - A. dopoludnia
Dátum: 2018-05-18
Poslanec: Zemanová, Anna (SaS)
Druh vystúpenia: Vystúpenie

2. Ďakujem pekne. Ja by som chcela tak zhrnúť vystúpenia, ktoré boli odzneli k tomuto bodu. Vystúpil pán kolega Pavelka a pán poslanec Budaj. Takže dá sa povedať tak, že uplynuli mesiace od zverejnenia informácie o znečistení vody atrazínom vo vodovodoch v strednej časti Žitného ostrova, a musím konštatovať, že ministerstvo životného prostredia do dnešného dňa nekoná niekoľko mesiacov od zistenia atrazínu vo vodovodoch, ale viac ako 16 rokov od preukázania šírenia toxického mraku do Žitného ostrova. Táto situácia, ktorá sa teraz deje v aktuálnom čase na Žitnom ostrove ohľadom zistenia toxických látok a toxických pesticídov vo verejnom vodovode na Žitnom ostrove, mi pripomína obdobie z čias havárie Slovnaftu pred 40 rokmi. Žitný ostrov svojím potenciálom je schopný zásobiť vodou prakticky celé Slovensko a podľa dostupných údajov kapacita vody je dostatočná až pre 13 mil. ľudí v Európe. Tieto požiadavky pre použitie podzemnej vody na Životnom ostrove boli pôvodne použitím pitnej vody bez potreby akejkoľvek úpravy a tieto informácie o znečistení by mali byť vážnym mementom pre zachovanie jej maximálnej ochrany. V súčasnosti je Žitný ostrov legislatívne chránený, a to nariadením vlády Slovenskej socialistickej republiky z roku 1978. Takto pred rokom som v rámci prerokovania vládneho návrhu zákona poukázala na fatálne zlyhanie ministerstva životného prostredia a ministerstva zdravotníctva pri ohrození zdravia ľudí na Žitnom ostrove v dôsledku pitia, ale aj používania vody s toxickými látkami, o ktorých neboli informovaní. Nasledoval vtedy mimoriadny zdravotnícky výbor a prísľub ministra zdravotníctva, že bude nápomocný, ak sa preukážu moje zistenia na fatálne zlyhanie ako pravdivé. Netrvalo dlho a škandál s atrazínom v pitnej vode vo vodovodoch nenechal na seba dlho čakať, bolo to len niekoľko mesiacov po konaní mimoriadneho výboru. V plnej nahote sa vtedy ukázalo zlyhanie systému. Stretla som sa preto s ministrom zdravotníctva a jeho tímom a vyzvala som ministra životného prostredia, aby urýchlene konal, aby preveril aktuálnu kvalitu podzemnej vody so zameraním sa na vybrané znečisťujúce látky a bezodkladne informoval obyvateľstvo s poučením o používaní vody a prípadných rizikách, a odporučila som mu, aby zvolal verejné konzílium odborníkov, ktorí navrhnú postup na zistenie a elimináciu zdrojov znečistenia s konkrétnymi návrhmi opatrení. Čo bolo výsledkom? Namiesto hľadania príčiny a zdroja znečistenia atrazínom vodárne požiadali o výnimku na použitie vody, ktorá nespĺňa limity ukazovateľov kvality vody určenej na ľudskú spotrebu. Obec Veľká Paka, ktorá používa zdroj pitnej vody vlastnú studňu, som sa dočítala, a ide investovať kapitálové výdavky na úpravu vody pred znečistením atrazínom. Na tieto informácie sa zobudila aj verejnosť, ktorá žiada vládu, aby zabránila hroziacej devastácii Žitného ostrova a zabezpečili ochranu ľudského zdravia pred kontamináciou vody určenej na ľudskú spotrebu. Aj to bol dôvod, že následne po rozhovore s tímom ministra zdravotníctva Druckera v tom čase som pripravila návrh zákona o vyhlásení chránenej vodohospodárskej oblasti Žitný ostrov, ktorý má ambíciu pomôcť odstrániť systémovú chybu, avšak nemôže realizovať okamžité opatrenia. Prečo zákon? Je to preto, lebo nariadenie vlády môže zmeniť len príslušná vláda alebo ho môže zrušiť zákon. Ono totižto nestačí natlačiť do ústavy formulku, že voda je strategickou surovinou, ale v prvom rade sa k tejto surovine ako k strategickej musíme chovať. Pán minister životného prostredia namiesto reálnych krokov, aby nariadil svojim odborným organizáciám, a to v prvom rade Slovenskej inšpekcii životného prostredia, ale aj geologickým, Geologickému ústavu, prípadne Vodohospodárskej výstavbe, ktorá monitoruje Žitný ostrov z dôvodu vodného diela, tak sa nechal počuť o preinvestovaní do budúcnosti 10 až 17 mil. eur do budovania nového monitorovacieho systému, ktorý je mimochodom vybudovaný, len sa nevyužíva na tie účely, na ktoré by sa mal, a dôvod je, že nedostatok prostriedkov. A nechal sa počuť o legislatívnej iniciatíve tzv. lex Žitný ostrov, ku ktorému už mal dvakrát tlačovú besedu, avšak návrh zákona do dnešného dňa nebol zverejnený odbornej ani širokej verejnosti na pripomienkovanie. Dostal sa mi bokom, nie z oficiálnych zdrojov, a keď som si ho prečítala, tak som vlastne zistila, že ten návrh zákona nie je žiadna prevratná zmena, je vlastne len potvrdením zlyhaní celého systému v súčasnosti výkonu štátnej správy, Štátnej vodnej správy a inšpekcie, pretože preukázali týmto návrhom zákona, že vlastne tie zákony príslušné, ktoré majú chrániť vodárenské zdroje a chránené vodohospodárske oblasti, že tieto kontroly absolútne zlyhávajú, dochádza k zneužívaniu toho, že zákony sa nekontrolujú a stav, kvalita podzemnej vody pre tieto chránené vodohospodárske oblasti, ale vodárenské zdroje katastrofálne ide dolu. Už dnes je jasné, že ekologický dlh, ktorý bol spôsobený na Žitnom ostrove v dôsledku zanedbania monitoringu, v dôsledku zanedbania včasného varovania, je obrovský, a nielen na životnom prostredí, ale dovolím si tvrdiť, že keď sa urobia príslušné analýzy poškodenia zdravia ľudí, ktorí pijú túto vodu alebo používajú ju na rôzne iné účely, napríklad na závlahu svojich biozáhradok, že sa preukážu aj zdravotné poškodenia. Môj zákon hovorí o Žitnom ostrove, avšak takáto situácia nie je len tam. Na Slovensku to nie je ojedinelé, týka sa to aj iných oblastí, kde dochádza k znečisteniu vodárenských zdrojov a podzemnej vody. A chcem zdôrazniť, nie je to nedostatok legislatívy, je to dôsledok nedodržiavania zákona a nevymožiteľnosti práva. Na záver chcem ešte raz zdôrazniť, pretože sa ma to pýtalo viacero ľudí, že prečo predkladám návrh zákona, keď Žitný ostrov je v súčasnosti chránený nariadením vlády. Takže opakujem, že návrh zákona je tu z toho dôvodu, že vláda nekonala a nevyužila svoje možnosti v rámci úpravy nariadenia vlády a predložiť návrh zákona je moja jediná legislatívna možnosť, ako nariadenie vlády zrušiť a navrhnúť nové opatrenia. Tento návrh zákona je prvým, ku ktorému bude potrebné doplniť vykonávacie predpisy alebo ešte aj doplnenie samotného zákona, kde budú presne definované spôsoby informovanosti, ako aj úpravu práv spotrebiteľa vo vzťahu k dodávke pitnej vody verejnými vodovodmi. Chcem poprosiť ctené plénum o podporu tohto zákona a dať mu šancu do druhého čítania, prípadne uvítam aj doporučenia na jeho vylepšenia, takže verím, že nájdeme spoločnú podporu a ochranu tejto strategickej suroviny vody, podzemnej vody na Žitnom ostrove. Ďakujem pekne.